Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2022/C 217/06)

Europa-Kommissionen har godkendt denne ændring af mindre omfang i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang findes i Kommissionens eAmbrosia-database.

ENHEDSDOKUMENT

»Cordero Manchego«

EU-nr.: PGI-ES-0047-AM03 – 1.12.2020

BOB ( ) BGB (X)

1. Betegnelse

»Cordero Manchego«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.1 Kød (og slagteaffald), fersk

3.2. Beskrivelse af produktet med betegnelsen i punkt 1

Fersk kød udelukkende fra lam af racen Manchego, uanset køn. Slagtekroppe af kategorierne »ekstra« og »første« med en vægt på mellem 10 og 15 kg for typen »recental« (unglam) og mellem 5 og 8 kg for typen »lechal« (ammelam) (1 kg mindre uden hoved og plucks) med en aflang profil, let afrundede konturer og harmoniske proportioner. Kødet er magert til moderat fedtholdigt. Fedtet har en cremehvid farve og en fast konsistens. Kødet har en svag rosa farve, er meget mørt og saftigt og har en meget behagelig duft.

3.3. Foder (kun for animalske produkter) og råvarer (kun for forarbejdede produkter)

Lammene holdes på stald og opfodres med modermælk, som frit kan suppleres efter ædelyst med halm og kraftfoder som tilladt af kontrolorganet, indtil lammene er vænnet fra og er i stand til udelukkende at leve af halm og kraftfoder.

3.4. Specifikke etaper af produktionen, som skal finde sted i det afgrænsede geografiske område

Opdræt og opfedning af lammene skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som betegnelsen henviser til

Slagtekroppene med den beskyttede geografiske betegnelse mærkes med forkortelsen »CM« med uudslettelig stempelfarve på benene, skuldrene og brystet og forsynes med en etiket med et unikt nummer og kontrolorganets logo. Farven varierer afhængigt af typen af »Cordero Manchego« [recental (unglam) eller lechal (ammelam)].

Logo for kontrolorganet for »Cordero Manchego« BGB »recental« (unglam)

Logo for kontrolorganet for »Cordero Manchego« BGB »lechal« (ammelam)

4. Kort angivelse af det geografiske områdes afgrænsning

Det produktions- eller opdrætsområde, hvor Manchego-racen opdrættes, omfatter det geografiske område La Mancha, som består følgende distrikter:

1. Albacete: Mancha, Manchuela, Centro og Almansa

2. Ciudad Real: Mancha, Campo de Calatrava og Campo de Montiel

3. Cuenca: Manchuela, Mancha Baja og Mancha Alta

4. Toledo: La Mancha. Castilla-La Mancha er med et areal på 79 230 km2 den tredjestørste selvstyrende region i Spanien.

5. Tilknytning til det geografiske område

Forbindelsen mellem den beskyttede geografiske betegnelse »Cordero Manchego« og det geografiske område er baseret på egenskaberne ved det ferske kød, som udelukkende stammer fra lam af racen Manchego. Kødet er magert til moderat fedtholdigt, og fedtet har en cremehvid farve og en fast konsistent. Kødet har en svag rosa farve. Det er meget mørt og saftigt og har en meget behagelig duft.

5.1. Det geografiske områdes egenart

La Mancha er et område, hvor der lå en romersk koloni med alfagræsdyrkning, som araberne kaldte »Manyá«, der betyder »uden vand«. De to betegnelser beskriver tydeligt regionens karakter.

Selv om regionen Castilla-La Mancha traditionelt betragtes som et fladt område, hvis mest karakteristiske kendetegn er den naturlige region La Mancha, er den i virkeligheden snarere en højslette, som gennemkrydses af bjerge, hvoraf to tredjedele ligger mere end 600 meter over havets overflade, og hvor ingen områder ligger lavere end 200 meter over havets overflade. Det er derfor et område, der er kendetegnet ved flade og højt beliggende landskaber og af en række bjergområder i både udkanten og inde i regionen, hvilket giver en stor variation i topografien og landskabet.

I geologisk henseende er det en slette, der er fyldt med sedimenter fra Miocæn, der ligger 650-800 meter over havets overflade. I de regnfulde perioder dannes der store søer og lavvandede laguner på de flade landskab, hvor vandet holdes tilbage en vis tid.

De vigtigste vandløb er Tagus, Guadiana Alto, Júcar (øvre og mellemste), Záncara, Cigüela, Jabalón og Riánsares, som på trods af deres meget uregelmæssige gennemstrømningshastighed i vidt omfang anvendes til vanding, især i de senere år, hvor der er skabt store kunstvandede områder.

En analyse af de årlige gennemsnitstemperaturer for fire bosættelser i regionen viser, at den absolutte maksimumstemperatur kan overstige 35 °C i sommermånederne. Den varmeste måned er juli, hvor gennemsnitstemperaturen kan stige til helt op til 25 °C.

Den gennemsnitlige årlige nedbørsmængde ligger typisk tæt på 400 mm, sammenlignet med et gennemsnit på 600 mm for Spanien som helhed. Ud over at være knap er nedbøren også ujævnt fordelt. Dette forklares for det første ved, at nedbørsmængden er meget forskellig fra år til år, hvilket giver meget vekslende mængder i en klimaserie, og for det andet ved den årlige nedbørsmængdes fordeling, hvor sommeren er den tørreste årstid med knap 10-15 % af den årlige nedbørsmængde. Til sammenligning er foråret og efteråret normalt de mest regnfulde årstider.

5.2. Produktets egenart

Lammenes varierende ernæring ved græsning i de tørre områder og racens egenskaber giver kødet dets særlige kendetegn med hensyn til saftighed, farve og smag, som kan henføres til den geografiske oprindelse.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Manchego er en hjemmehørende fårerace, hvis tilpasning til regionen går langt tilbage i tiden, og den er en af dens vigtigste indkomstkilder. Det har været muligt at holde racen ren og uden krydsninger, og den har med tiden tilpasset sig til græsning i tørre områder. Dyrene udnytter de naturlige ressourcer, de har adgang til (flora, græsgange, foderplanter, brakarealer, stubmarker og krat). Den varierende ernæring og racens egenskaber giver kødet dets særlige kendetegn med hensyn til saftighed, farve og smag, som kan henføres til den geografiske oprindelse.

Lam af fåreracen Manchego er blevet markedsført meget længe. I århundredernes løb er kvalitetsegenskaberne ved dette traditionelle kød fra La Mancha blevet forfinet gennem opdræts- og opfedningsmetoderne.

Henvisning til offentliggørelsen af varespecifikationen

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) EUT L 179 af 19.6.2014, s. 17.